เชื่อว่าหลายๆ ท่านคงรู้จักร้านนี้เป็นอย่างดี หรืออาจจะเคยเห็นรีวิวผ่านหูผ่านตามาบ้างไม่มากก็น้อย  วันนี้ผมขอรีวิวด้วยคน เนื่องด้วยถูกอกถูกใจสไตล์ของบุฟเฟต์แห่งนี้มาก  และถือเป็นร้านบุฟเฟต์ที่มีบรรยากาศสบาย เป็นกันเองแบบครอบครัวมากินแล้วก็สุขใจ

เมื่อพูดถึงอาหารบุฟเฟต์ทุกคนคงนึกภาพในแบบโรงแรม หรือร้านอาหารทั่วไป ที่นำอาหารทุกอย่างมาจัดวางเพื่อให้ลูกค้าเดินมาตักกันตามใจชอบ  แต่ที่นี่เรียกว่าเป็น "บุฟเฟต์อาหารยุโรปตามสั่ง" เพราะใช้วิธีเขียนรายการที่เราต้องการลงในใบที่ทางร้านเตรียมไว้ให้  อยากทานอะไรได้ไม่อั้นเหมือนกัน  ในราคา 199 และ 269 บาท (เพิ่มสเต็ก) เนื่องจากเจ้าของร้านต้องการให้ลูกค้าได้รับประทานอาหารที่ปรุงใหม่ๆ ร้อนๆ  จะได้รสชาติที่ดีกว่า 

บรรยากาศภายในร้านจัดอย่างเรียบง่าย ไม่หรูหราอะไรมากนัก แต่ดูสะอาดและสบาย  มีทั้งโซนห้องแอร์และภายนอก
จะมีไลน์อาหารบุฟเฟต์ที่เป็นของกินเล่น สลัด และขนมหวานที่วางไว้ให้ลูกค้าได้ตักเอง

อาหารทุกอย่างโดยรวมแล้วถือว่ารสชาติดี ได้มาตรฐาน ซึ่งมาจากคุณภาพของวัตถุดิบที่ดี  โดยเฉพาะอาหารที่มีส่วนประกอบของครีม อย่างเช่นพวกไวท์ซอส พาสต้า หรือซุป เขาจะใช้นมสดแทนครีม ซึ่งให้ความหอมมันกำลังดี ไม่เลี่ยน
ที่สำคัญเราสามารถรับประทานได้หลากหลาย ครบถ้วนทุกเมนู  เพราะแต่ละอย่างจะมาในจานเล็กๆ  ซึ่งผมว่ามันเป็นวิธีการที่ถูกต้องของการรับประทานบุฟเฟต์ คือทานอย่างละน้อย แต่ทานได้หลากหลาย   แต่ถ้าใครติดอกติดใจเมนูไหนเป็นพิเศษ ก็สามารถสั่งได้ไม่อั้นจนกว่าจะอิ่ม 

วันนี้ผมได้รับประทานทั้งสเต็กเนื้อ สเต็กไก่ พอร์คช็อป พาสต้า พิซซ่า สลัด ซุป ของกินเล่นสารพัด ของหวาน ถือว่าคุ้มค่ามากครับในราคานี้  
